
Metamorf kőzetblokkok térbeli kapcsolatrendszere az Algyői-hát területén

Az Alföld metamorf aljzatát három nagy szerkezeti zóna építi fel, melyeknek kialakulása az alpi takaróképződéshez köthető (BUDAI & KONRÁD 2011). Emellett a kristályos aljzat jelenlegi szerkezetét a Pannon-medence kainozoos kialakulásával párhuzamosan létrejövő magkomplexum rendszerek is befolyásolták. Ezen tektonikai folyamatok eredményeképpen egy igen heterogén felépítésű aljzat jött létre, melynek megismerése fontos mind tudományos, mind pedig gazdasági (például szénhidrogén-tározók, fluidum migrációs zónák) szempontok miatt is.
A dolgozat által vizsgált Algyői-hát is egy metamorf magkomplexum (POSGAY et al. 1996; TARI et al. 1999). Fúrómaganyag alapján alapvetően két komplexumba sorolhatóak kőzetei, melyen belül három fő litológia jelenik meg a területen (M. TÓTH & KONDOR 2022). A különböző kőzetblokkok térbeli kapcsolatrendszere azonban a mai napig nem teljesen ismert (M TÓTH et al. 2021).
Annak érdekében, hogy ez a kép valamelyest tisztuljon, tíz darab Algyőn mélyült mélyfúrás aljzatra vonatkozó karotázs adatait felhasználva végeztem elemzést.
A fúrások mentén jelentős szakaszokról nem állt rendelkezésre közvetlen kőzettani információ, csupán lyukgeofizikai adatsorok. Erre a problémára kínált megfelelő megoldást a lineáris diszkriminancia analízis. A vizsgálatnak ezen részén olyan tanító algoritmus felállítása volt a célom a fúrómagok alapján, mely lehetővé teszi az ismeretlen szakaszok besorolását is (FISER-NAGY et al. 2014; M. TÓTH & VARGÁNÉ TÓTH 2020).
Az egyes kőzettípusok szignifikáns eltérést mutattak karotázs adataikban, ezáltal lehetővé téve a maggal ismert szakaszok kiterjesztését. Ennek köszönhetően a kutak mentén vertikális szelvényeket tudtam szerkeszteni, melyek korrelációjával 2D-s szelvények voltak kaphatóak, így szerkezeti modell felállítására is lehetőségem nyílt.
Az elkészített szelvények tehát lehetővé tették az Algyői-hát területén elhelyezkedő kőzetblokkok térbeli kapcsolatrendszerének értelmezését. Emellett pedig lényeges eredménnyé vált az is, hogy az általam felállított modell beleillik a területen végzett szeizmikus értelmezés alapján felállított térbeli és fejlődési képbe (MATENCO & RADIVOJEVIC 2012).
Munkám során bizonyságot nyert, hogy a lineáris diszkriminancia analízis egy jó módszer a fúrómagból kinyerhető információ fúrólyuk menti kiterjesztésére. Továbbá a felállított modell hozzájárulhat az alföldi kristályos, prekainozoos aljzat, azon belül is az Algyői-hát felépítésének, kialakulásának tisztázásához.



